โครงสุดท้ายก่อนเริ่มซื้อขายซิลเวอร์ฟิวเจอร์ส
วันที่ 20 มิ.ย.นี้ TFEX จะเปิดซื้อขาย &#8220;ซิลเวอร์ฟิวเจอร์ส&#8221; แล้ว
21 ส.ค. 2554

วันที่ 20 มิ.ย.นี้ TFEX จะเปิดซื้อขาย “ซิลเวอร์ฟิวเจอร์ส” แล้ว 
โดย..บริษัท ตลาดอนุพันธ์
สำหรับผู้ลงทุนที่สนใจซื้อขายซิลเวอร์ฟิวเจอร์สนั้น ต้องเตรียมพร้อมในการศึกษาข้อมูลและติดตามความเคลื่อนไหวของราคาโลหะเงินในตลาดโลกไปพร้อมๆ กัน เพื่อให้มีข้อมูลครบถ้วนในการตัดสินใจซื้อขายในสัปดาห์หน้ากันนะครับ 
ในวันแรกที่เราจะเริ่มซื้อขายซิลเวอร์ฟิวเจอร์ส นี้ จะมีซิลเวอร์ฟิวเจอร์สเปิดให้ซื้อขาย 3 Series ได้แก่ สัญญาเดือน มิ.ย. (SVM11) ส.ค. (SVQ11) และ ต.ค. (SVV11) ของปีนี้ โดยขอให้สังเกตว่า สัญญาเดือน มิ.ย.นั้นจะหมดอายุในสิ้นเดือน มิ.ย. ครับ ดังนั้นสำหรับสัญญาเดือน มิ.ย. ก็จะมีอายุคงเหลือประมาณ 8 วันเท่านั้น ส่วนราคาที่จะใช้เสนอซื้อเสนอขายกันก็จะอยู่ในรูปบาทต่อทรอยเอานซ์ เช่น 1,100 บาทต่อทรอยเอานซ์ และราคาจะขยับขึ้นลงขั้นต่ำเท่ากับ 1 บาท ซึ่งทำให้เกิดกำไรหรือขาดทุน 100 บาท
ซิลเวอร์ฟิวเจอร์สเปิดให้ซื้อขายตั้งแต่เวลา 09.30-22.30 น. ซึ่งในการซื้อขายในช่วงกลางคืนนี้ ผู้ลงทุนยังสามารถซื้อขายโกลด์ฟิวเจอร์สได้ด้วยเช่นเดียวกัน หลังช่วงบ่ายก่อนเข้าช่วงกลางคืนนั้น TFEX จะมีการกำหนด Ceiling และ Floor ของราคาฟิวเจอร์ส ใหม่ โดยอ้างอิงจากราคา Settlement Price ที่ประกาศหลังจากช่วงบ่ายปิดทำการซื้อขาย หรือประมาณเวลา 18.00 น. ของวันดังกล่าว 
สิ่งที่ผู้ลงทุนควรทราบ คือ คำสั่งซื้อขายซิลเวอร์ฟิวเจอร์สและโกลด์ฟิวเจอร์สที่ยังไม่ได้จับคู่ในช่วงบ่าย ก็จะยังคงค้างอยู่ในระบบซื้อขาย และอาจจะได้รับการจับคู่ในช่วง Night Session ได้ ดังนั้นหากผู้ลงทุนท่านใดไม่ต้องการให้เกิดการซื้อขายในช่วงกลางคืน ผู้ลงทุนต้องแจ้งให้เจ้าหน้าที่การตลาดยกเลิกคำสั่งซื้อขายที่ค้างอยู่
รายการซื้อขายในช่วง Night Session ทั้งหมดจะถูกนำไปรวมเพื่อคิดกำไรขาดทุนร่วมกับรายการซื้อขายที่จะมีในวันทำการถัดไป หมายรวมถึงการชำระราคาจะเป็นรอบเดียวกับรายการซื้อขายในวันทำการถัดไปด้วย หรือที่นัดพบฯ เคยแนะนำหลักการง่ายๆ ไว้ก่อนหน้านี้ว่า การซื้อขาย Night Session เหมือนกับการเริ่มซื้อขายของรายการวันพรุ่งนี้ให้เร็วขึ้นอีกหนึ่งช่วงเวลาซื้อขาย 
ส่วนสุดท้ายก็คือ การวางหลักประกัน หลักประกันขั้นต้น หรือ IM สำหรับซิลเวอร์ฟิวเจอร์สอยู่ที่ประมาณ 29,450 บาทต่อสัญญา แต่สำหรับผู้ลงทุนที่ทำการซื้อขายแบบสเปรด (Spread) และผู้ลงทุนที่ทำการซื้อขายโกลด์ฟิวเจอร์สและซิลเวอร์ฟิวเจอร์ส ไปพร้อมกัน ก็อาจทำให้จำนวนเงินหลักประกันขั้นต้นที่ต้องวางลดลงด้วย ส่วนอัตราค่าคอมมิชชันของซิลเวอร์ฟิวเจอร์สนั้น โบรกเกอร์จะเก็บในอัตราเท่ากับโกลด์ฟิวเจอร์ส 10 บาทครับ และมีข่าวดีว่า โบรกเกอร์จะลดอัตราค่าคอมมิชชันตามปริมาณการซื้อขาย โดยนับสะสมกันตั้งแต่สัญญาแรก นอกจากนี้ผู้ที่ซื้อขายทางอินเทอร์เน็ตนั้นก็จะมีค่าคอมมิชชันถูกลงด้วยครับ 
ทั้งนี้ ท่านสามารถสอบถามอัตราเงินประกันและค่าคอมมิชชันจากโบรกเกอร์ที่ท่านใช้บริการ นอกจากนี้ควรสอบถามโบรกเกอร์เกี่ยวกับนโยบายการเรียกหลักประกันเพิ่มเติมในช่วงกลางคืนด้วย ทั้งนี้เพื่อให้ทราบข้อมูลที่จำเป็นและทราบถึงเงินที่อาจต้องสำรองไว้เป็นหลักประกันด้วย ขอให้ทุกท่านโชคดีกับการซื้อขายครับ